**Høringssvar til Kalundborg Kommune**  
**KP2025 – S1.B13 Svebølle by**

Dato: 17/09-2025  
Fra: Grundejerforeningen Højvangen

Til Kalundborg Kommune,

På vegne af Højvangens Grundejerforening skrives dette høringssvar i forbindelse med den foreslåede kommuneplan, der omhandler udnyttelsen af eksisterende bygninger samt de grønne områder omkring, efter lukningen af produktionsskolen. Grundejerforeningen Højvangen ser væsentligt positivt på denne udvikling og anerkender værdien af at udnytte de eksisterende bygninger til boliger.

Vi ønsker dog at indgå i en dialog med Kalundborg Kommune angående følgende nøgleområder:

1. **Placering og Udnyttelse af Grønne Arealer**  
   Vi ønsker at drøfte placeringen og udnyttelsen af de grønne områder mod øst, så det sker med mindst mulig gene, for vores familievenlige boligområde. Det er vigtigt for os at sikre en balanceret udvikling, der tager hensyn til de eksisterende beboere og området som helhed.
2. **Infrastruktur og Trafikforhold**  
   I oplægget under punktet for infrastruktur fremgår det, at det nye boligområde vil blive koblet til en allerede trafikeret vej, Højvangen. Vi opfordrer til en grundig genovervejelse af den trafikale planlægning. Efter opførelsen af det nye børnehus oplever vi, at skolens forældre nu benytter parkeringspladsen (der er til lavet ”kiss and drive” zone) ved hallen til at sætte deres børn af til Svebølle Skole. Højvangen er samtidig hovedåren for et velfungerende idrætsliv i Svebølle. Derudover har den nylige opførsel af nye rækkehuse og senere renoveringen af den gamle børnehave og rådhus allerede skabt øget trafik i området, hvilket resulterer i udfordringer ved T-krydset til Parcelvej. Denne udvikling vil kun stige, når de 50 lejemål i den gamle børnehave og rådhusbygningen står færdigt.
3. **Trafikale Udfordringer ved Højvangen**  
   Med opførelsen af yderligere 55 boliger, som skal føres igennem Højvangen, må der forventes en forværring af de i forvejen eksisterende trafikale problemer, især i lyset af den høje aktivitet fra børn, der færdes i området i forbindelse med skole og idrætsliv. Vi vil derfor stærkt anbefale, at der overvejes alternative ruter for tung trafik til det nye boligområde.

Vi foreslår, at der skabes en gang- og cykelsti som forbindelse mellem Højvangen og det nye boligområde. Dette kunne forbedre adgangen til området og mindske trafikbelastningen væsentligt.

Vi ser frem til en konstruktiv dialog omkring disse punkter og håber på et samarbejde, der fremmer en inovativ og bæredygtig udvikling i Svebølle by.

Med venlig hilsen,  
Frederik Theis Paulsen  
Formand  
Grundejerforeningen Højvangen  
61463584  
Frederik.Paulsen@hotmail.com